Richard Hamilton

Ričardas Hamiltonas (, 1924–2011 m.) – XX a. D. Britanijos tapytojas, koliažistas, grafikas. Vienas popmeno pradininkų.

Biografija 
Ričardas Viljamas Hamiltonas gimė 1922 m. vasario 24 d. Londone. 1936 m. jis lankė vakarinius užsiėmimus Vestminsterio technikos koledže pas tapytoją Mark Gertler, bei lankė Centrinę Šv. Martyno dailės mokyklą. 1938 − 1940 m. R. Hamiltonas mokėsi tapybos Karališkosios akademijos mokykloje. 1941 m. mokėsi inžinerinės braižybos valstybiniame mokymo centre ir Antrojo pasaulinio karo metu dirbo konstruktoriumi projektuotoju. 1945 m. vėl lankė Akademijos mokyklą ir kitais metais iš jos buvo pašalintas. 1948 m. atliko karinę tarnybą ir 3 metus po to mokėsi Londono Sleido dailės mokykloje. 1950 m. įvyko jo graviūrų paroda Gimpel Fils galerijoje Londone. 1952 − 1966 m. R. Hamiltonas dėstė dizainą įvairiose mokyklose, tarp jų Londono centrinėje menų ir amatų mokykloje, Niukaslo universitete, King's koledže, Karališkosios akademijos dailės mokykloje. Jis tapo menininkų „Nepriklausomos grupės“ nariu Londone. Šioje grupėje menininkai diskutavo apie masinės kultūros ir technologijų panaudojimą naujos išraiškos menui kurti.

R. Hamiltonas dažnai vertinamas popmeno „tėvu“. 1956 m. „Nepriklausomos grupės“ parodoje Whitechapel galerijoje Londone pademonstruotas R. Hamiltono koliažas „Tai, kas gi taip keičia nūdienos namus ir daro juos jaukius?“ įvardijamas pirmu popmeno kūriniu. R. Hamiltonui buvo artimas M. Diušano požiūris į egzistuojantį objektą, kaip į gatavą meno kūrinį. Šį požiūrį popmenininkai pritaikė masinės kultūros objektams ir plataus vartojimo prekėms, R. Hamiltonas savo kūryboje trynė ribas tarp tariamai „aukštojo“ intelektualaus meno ir tariamai „prasto skonio“, „pigios“ komercinės kultūros objektų. 1968 m. R. Hamiltonas sukūrė britų roko muzikos grupės The Beatles albumo „White Album“ viršelį. 1947 m. menininkas buvo vedęs Terry O’Reilly, kuri žuvo 1962 m. autoavarijoje. 1991 m. jis vedė menininkę Rita Donagh.

Pagrindinės parodos:
 1970 m. ir 1992 m. įvyko retrospektyvinė paroda Teito galerijoje Londone;
 1973 m. − retrospektyvinė paroda Gugenheimo muziejuje Niujorke
 1974 m. − personalinė paroda Nacionalinėje galerijoje Berlyne;
 1976 m. − Amsterdamo miesto muziejuje;
 1978 m. − Bielefeldo Kunsthalėje (VFR);
 1989 m. − Šiuolaikinio meno muziejuje, Stokholme;
 1990 m. − Vinterturo dailės muziejuje (Šveicarija);
 1996 m. − San Francisko Šiuolaikinio meno muziejuje;
 2002 m. − Britų muziejuje Londone;
 2003 m. − retrospektyva Barselonos Šiuolaikinio meno muziejuje ir Ludwig muziejuje Kelne.

1993 m. R. Hamiltonas buvo apdovanotas „Auksiniu liūtu“ Venecijos bienalėje, 1997 m. − Arnoldo Bodės prizu „Documenta“ parodoje Kaselyje ir 2006 m. − Makso Bekmano prizu. 1999 m. menininkas apdovanotas Britanijos Garbės ordinu. Ričardas Hamiltonas mirė 2011 m. rugsėjo 13 d. savo namuose netoli Oksfordo Anglijoje.

Kūrinių galerijos 

 Teito galerija
 Niujorko šiuolaikinio meno muziejus
 wikiart.org
 artnet.com
 artsy.net

Šaltiniai 
 guggenheim.org/ 
 Encyclopaedia Britannica
 Edward Lucie-Smith. Lives of the Great 20th-century Artists. Thames and Hudson, 1999, p. 325–328

Nuorodos 
 „The Telegraph“
 „The New York Times“
 „The Guardian“
 BBC

Hamilton, Richard
Hamilton, Richard
Hamilton, Richard
Hamilton, Richard